text: Hjemmestrikkede huer hjælper kræftpatienter
  16 december 2016 kl. 13.10
  Foreningen Kemoheads hjælper kræftpatienter med at holde varmen, når de mister håret som følge af kemobehandling.
  I det gule garnhus i Danmarksgade i Fredericia bliver der strikket på livet løs i den gode sags tjeneste.
  10 kvinder  i foreningen Kemoheads har foreløbigt strikket 75 huer til kræftpatienter, der mister håret som følge af kemobehandling.
  - Alt hvad man kan hjælpe folk med, det skal man. Især kræftpatienter, siger Dorthe Bøndorff fra Fredericia, der er et af medlemmerne i den nye afdeling af Kemoheads.
  Ved hendes side sidder Lisbeth Olesen, der ikke er i tvivl om, hvorfor de sidder og strikker.
  - Enhver maske, vi strikker, er jo strikket med kærlige tanker, siger Lisbeth Olesen til TV SYD.
  
  Har oplevet det på egen krop
  Det er frivilligt arbejde, og  strikkeinitiativet Kemoheads mødes en gang om ugen i det gule garnhus i Fredericia, hvor de strikker det, de selv kalder for kemo-strik. 
  - Vi strikker benvarmere og huer, så patienterne ikke bliver mere dårlige, end de er i forvejen. For det er slemt nok, fortæller Lisbeth Olesen, der har oplevet kræft på egen krop.
  - Jeg har selv været i samme situation, fordi jeg selv har haft tyktarmskræft, forsætter hun.
  Faktisk har alle strikkerne selv haft kræft tæt inde på livet.
  -  Alle af os, der sidder her, kender jo nogen, eller har haft det (kræft, red.) selv, eller haft det tæt på, siger Dorthe Bøndorff.
  Dorthe Bøndorff fik for et par måneder siden ideen til at gå med i det landsdækkende initiativ, der er et gratis tilbud til kræftpatienter, der har mistet håret.
  Lisbeth Olesen, kemoheads Fredericia: "Enhver maske, vi strikker, er jo strikket med kærlige tanker"
  Der er i alt 10 medlemmer af Kemoheads i Fredericia.
  I næste uge afleveres huerne på kræftafdelingen på Vejle Sygehus. Kemoheads deler også huer ud på Rigshospitalet i København og Aalborg Universitetshospital.
  Kemoheads kan findes på Facebook. 
  Hvis man vil hjælpe til med at strikke huer og benvarmere, kan man tilmelde sig på Kemoheads' hjemmeside, hvor der også findes strikkeopskrifter.
  